b'\n_START_ARTICLE_\nVilmantas Tamo\xc5\xa1aitis\n_START_PARAGRAPH_\nVilmantas Tamo\xc5\xa1aitis (g. 1966\xc2\xa0m. baland\xc5\xbeio 20 d.)\xc2\xa0\xe2\x80\x93 Lietuvos karininkas (brigados generolas), Lietuvos kariuomen\xc4\x97s Jungtinio \xc5\xa1tabo vir\xc5\xa1ininkas._NEWLINE_Brigados generolas Vilmantas Tamo\xc5\xa1aitis gim\xc4\x97 1966 met\xc5\xb3 baland\xc5\xbeio 20 dien\xc4\x85, Marijampol\xc4\x97s rajone. Tarnyb\xc4\x85 beatsikurian\xc4\x8dioje Lietuvos kariuomen\xc4\x97je prad\xc4\x97jo 1992 metais, kuomet buvo paskirtas \xc4\xaf Lauko kariuomen\xc4\x97s brigados Alytaus motodesantinio bataliono Marijampol\xc4\x97s b\xc5\xabrio vado pareigas. Tais pa\xc4\x8diais metais, \xc4\xafgijus bakalauro mokslin\xc4\xaf laipsn\xc4\xaf, buvo suteiktas pirmasis karininko, leitenanto laipsnis._NEWLINE_1993 - 1999 metais tarnavo Marijampol\xc4\x97s motodesantiniame batalione pradedant kuopos vado pavaduotoju, v\xc4\x97liau ginkl\xc5\xb3 tarnybos vir\xc5\xa1ininku bei bataliono vado \xc5\xa1tabo vir\xc5\xa1ininku. \xc5\xa0iuo laikotarpiu pabaigia Generolo Jono \xc5\xbdemai\xc4\x8dio Lietuvos karo akademijos I-osios pakopos studijas._NEWLINE_2001-aisiais metais, Vokietijos Bundesvero vadovavimo akademijoje pabaigus tarptautinius Gynybos \xc5\xa1tabo - Admirol\xc5\xb3 \xc5\xa1tabo tarnybos kursus, paskiriamas tarnauti \xc4\xaf Lietuvos Kra\xc5\xa1to apsaugos ministerijos Gynybos \xc5\xa1tabo J3 gynybos planavimo skyri\xc5\xb3, vyresniuoju specialistu._NEWLINE_2003 - 2005 metais vadovauja Alytuje dislokuotam Did\xc5\xbeiosios kunigaik\xc5\xa1tien\xc4\x97s motorizuotajam p\xc4\x97stinink\xc5\xb3 batalionui. 2005 metais paskiriamas tarnauti Motorizuotosios p\xc4\x97stinink\xc5\xb3 brigados "Gele\xc5\xbeinis Vilkas" \xc5\xa1tabo vir\xc5\xa1ininku._NEWLINE_2008 metais mokosi JAV Oro paj\xc4\x97g\xc5\xb3 koled\xc5\xbee, kur apsigina strategini\xc5\xb3 tyrim\xc5\xb3 magistro mokslin\xc4\xaf laipsn\xc4\xaf. 2008 metais gr\xc4\xaf\xc5\xbeus \xc4\xaf Lietuv\xc4\x85 paskiriamas tarnauti MPB "Gele\xc5\xbeinis Vilkas" vadu. \xc5\xa0iose pareigose tarnauja iki 2011 met\xc5\xb3, po to paskiriamas \xc4\xaf Lietuvos kariuomen\xc4\x97s Jungtinio \xc5\xa1tabo vir\xc5\xa1ininko pareigas. po met\xc5\xb3, 2012 metais suteikiamas brigados generolo laipsnis._NEWLINE_Brigados generolas Vilmantas Tamo\xc5\xa1aitis m\xc4\x97gsta med\xc5\xbeioti, domisi ginklais ir juos kolekcionuoja (papildomos priemon\xc4\x97s \xc5\xa1alies gynybai niekada nepakenks). Puikiai kalba trimis u\xc5\xbesienio kalbomis: vokie\xc4\x8di\xc5\xb3, angl\xc5\xb3 bei rus\xc5\xb3.'